## Naredba o poduzimanju mjera za sprječavanje unošenja i širenja štetnog organizma Anoplophora chinensis (Forster) sin. Anoplophora malasiaca (Thomson)

### NN 11/2008 (25.1.2008.), Naredba o poduzimanju mjera za sprječavanje unošenja i širenja štetnog organizma Anoplophora chinensis (Forster) sin. Anoplophora malasiaca (Thomson)

# MINISTARSTVO POLJOPRIVREDE, RIBARSTVA I RURALNOG RAZVOJA

**335**

Na temelju članka 11. stavka 5., članka 14. i članka 50. Zakona o biljnom
zdravstvu (»Narodne novine« br. 75/05), ministar poljoprivrede, ribarstva i
ruralnog razvoja donosi

## NAREDBU

### O PODUZIMANJU MJERA ZA SPRJEČAVANJE UNOŠENJA I ŠIRENJA ŠTETNOG ORGANIZMA *Anoplophora chinensis* (Forster) sin. *Anoplophora malasiaca* (Thomson)

I.

Ovom se Naredbom propisuju mjere za sprječavanje unošenja i širenja štetnog
organizma – *Anoplophora chinensis* (Forster) sin. *Anoplophora malasiaca* (Thomson)
(u daljnjem tekstu: štetni organizam).

II.

Radi sprječavanja unošenja štetnog organizma, bilje namijenjeno sadnji sljedećih
rodova i vrsta: *Acer, Aesculus hippocastanum, Albizia, Alnus, Betula, Carpinus,
Casuarina, Corylus, Cotoneaster, Cryptomeria japonica, Fagus, Ficus, Fraxinus,
Hibiscus, Lagerstroemia, Litchi, Mallotus, Melia, Morus, Platanus, Populus,
Quercus* (bez lišća), *Salix, Sophora* i *Ulmus*, te bilje rodova
*Crataegus* i *Rosa* u
stadiju mirovanja, bez listova, cvjetova i plodova; podrijetlom iz azijskih
zemalja, podliježu praćenju zdravstvenoga stanja nakon unošenja u Republiku
Hrvatsku.

III.

Uvoznik bilja iz točke II. ove Naredbe obvezan je, uz podatke na prijavi za
fitosanitarni pregled koju podnosi fitosanitarnom inspektoru na mjestu ulaska,
navesti i adresu mjesta na kojem će se obavljati praćenje zdravstvenoga stanja.
Fitosanitarna inspekcija na mjestu ulaska odmah po obavljenom fitosanitarnom
pregledu pošiljke bilja iz točke II. ove Naredbe obavještava nadležnog
fitosanitarnog inspektora u unutrašnjosti ili nadležnog šumarskog inspektora (u
daljnjem tekstu: nadležni inspektor) o prispijeću pošiljke.

IV.

Praćenje zdravstvenoga stanja bilja rodova i vrsta navedenih u točki II. ove
Naredbe obavlja se tijekom najmanje jednog vegetacijskog razdoblja. U jednom
vegetacijskom razdoblju nadležni inspektor obavlja najmanje dva zdravstvena
pregleda.
Za vrijeme praćenja zdravstvenoga stanja bilje iz točke II. ove Naredbe
zabranjeno je:
– premještati s mjesta na kojem se obavlja praćenje zdravstvenoga stanja,
– premještati unutar tog mjesta,
– vegetativno razmnažati.

V.

Posumnja li tijekom praćenja zdravstvenoga stanja na zarazu štetnim organizmom,
nadležni će inspektor uzeti uzorke bilja i poslati ih na laboratorijsku analizu
u Zavod za zaštitu bilja u poljoprivredi i šumarstvu Republike Hrvatske.
Kad se laboratorijskom analizom iz stavka 1. ove točke potvrdi zaraza štetnim
organizmom, nadležni će inspektor narediti uništenje biljaka koje pokazuju
simptome zaraze.

VI.

Na mjestu proizvodnje ili distribucije na kojem je utvrđena pojava štetnog
organizma (u daljnjem tekstu: mjesto zaraze), a radi sprječavanja njegova
širenja, nadležni će inspektor narediti praćenje zdravstvenoga stanja svih
biljaka domaćina tijekom najmanje dva vegetacijska razdoblja. U jednom
vegetacijskom razdoblju nadležni inspektor obavlja najmanje šest zdravstvenih
pregleda.
Biljkama domaćinima štetnog organizma u smislu ove Naredbe smatra se bilje
rodova i vrsta navedenih u točki II. ove Naredbe, te bilje iz roda *Citrus*,
*Malus*,
*Prunus* i *Pyrus*.
Za vrijeme praćenja zdravstvenoga stanja iz stavka 1. ove točke zabranjuje se:
– unošenje bilo koje biljke domaćina na mjesto zaraze,
– premještanje svih biljaka domaćina s mjesta zaraze i unutar mjesta zaraze,
osim ako je otklonjena mogućnost širenja štetnog organizma te
– razmnažanje svih biljaka domaćina na mjestu zaraze.

VII.

Ako posjednici biljaka domaćina uoče simptome zaraze štetnim organizmom ili
pojavu štetnog organizma, obvezni su o tome odmah obavijestiti nadležnog
inspektora.

VIII.

Radi utvrđivanja prisutnosti i sprječavanja širenja štetnog organizma, provodi
se i poseban nadzor u skladu s godišnjim programom koji donosi ministar
poljoprivrede, ribarstva i ruralnog razvoja.
Ako se tijekom obavljanja programa posebnog nadzora utvrdi prisutnost štetnog
organizma, nadležni će inspektor narediti mjere iz točke V. stavka 2. i točke
VI. stavka 1. i 3. ove Naredbe.

IX.

Troškove provedbe mjera donesenih na temelju ove Naredbe snosi posjednik bilja.

X.

Ova Naredba stupa na snagu danom objave u »Narodnim novinama«.

Klasa: 011-02/08-01/3
Urbroj: 525-1-08-1
Zagreb, 21. siječnja 2008.

Ministar poljoprivrede,
ribarstva i ruralnog razvoja
**mr. sc. Božidar Pankretić**, v.
r.

Naredba, NN 11/2008-335
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)